

**วันที่ 29 สิงหาคม 2567**

**รองปลัดนวนิตย์ฯ เป็นประธานพิธีปิดการอบรมหลักสูตร นักบริหารการพัฒนาการเกษตรและสหกรณ์ ระดับสูง รุ่นที่ 88**

นายนวนิตย์ พลเคน รองปลัดกระทรวงเกษตรและสหกรณ์ เปิดเผยภายหลังเป็นประธานพิธีปิดการอบรมหลักสูตร นักบริหารการพัฒนาการเกษตรและสหกรณ์ ระดับสูง รุ่นที่ 88 พร้อมด้วย นางสาวภัทราภรณ์ โสเจยยะ รองปลัดกระทรวงเกษตรและสหกรณ์ และผู้แทนหน่วยงานในสังกัดกระทรวงเกษตรและสหกรณ์เข้าร่วม ณ ห้องประชุมอาคารอำนวยการพิพิธภัณฑ์ ชั้น 2 (ห้องประชุมศาสตร์พระราชา) สำนักงานพิพิธภัณฑ์เกษตรเฉลิมพระเกียรติพระบาทสมเด็จพระเจ้าอยู่หัว (องค์การมหาชน) ตำบลคลองหนึ่ง อำเภอคลองหลวง จังหวัดปทุมธานี ว่า กระทรวงเกษตรและสหกรณ์ โดย สถาบันเกษตราธิการ จัดอบรมหลักสูตรนักบริหารการพัฒนาการเกษตรและสหกรณ์ ระดับสูง รุ่นที่ 88 ระหว่างวันที่ 23 กรกฎาคม – 30 สิงหาคม 2567 มีผู้เข้าร่วมอบรมทั้งหมด 150 คน จากหน่วยงานในสังกัดกระทรวงเกษตรและสหกรณ์ ด้วยรูปแบบการเรียนรู้แบบผสมผสาน (Blended Learning) โดยมีวัตถุประสงค์เพื่อให้ผู้เข้ารับการฝึกอบรมมีภาวะผู้นำ เพื่อเตรียมพร้อมรับภารกิจหน้าที่มีความท้าทายมากขึ้น และสามารถพัฒนาองค์กรในการขับเคลื่อนยุทธศาสตร์ให้สอดคล้องนโยบายของรัฐบาลได้อย่างมีประสิทธิภาพ

สำหรับพิธีปิดการอบรมในวันนี้ ยังมีการนำเสนอผลงานการส่งออกสินค้าเกษตรของผู้เข้าร่วม เพื่อแสดงถึงเอกลักษณ์ของสินค้าเกษตรไทย พร้อมยกระดับสินค้าเกษตรไทยส่งออกไปยังต่างประเทศ รวมถึงการเพิ่มมูลค่าสินค้าเกษตรมูลค่าสูง เพื่อให้สอดคล้องกับนโยบายสำคัญของกระทรวงเกษตรและสหกรณ์ เพิ่มรายได้ 3 เท่า ใน 4 ปี อีกด้วย

